CELEX: 32020R1274
Language: sk
Date: 2020-07-01 00:00:00
Title: Delegované nariadenie Komisie (EÚ) 2020/1274 z 1. júla 2020, ktorým sa stanovuje paušálne zníženie cla na dovoz ciroku z tretích krajín do Španielska

14.9.2020   
               
               
                  SK
               
               
                  Úradný vestník Európskej únie
               
               
                  L 300/24
               
            
         DELEGOVANÉ NARIADENIE KOMISIE (EÚ) 2020/1274
         z 1. júla 2020,
         ktorým sa stanovuje paušálne zníženie cla na dovoz ciroku z tretích krajín do Španielska
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 185,
         keďže:
         
                     (1)
                  
                  
                     V zmysle dohôd uzavretých v rámci Uruguajského kola multilaterálnych obchodných rokovaní (2) sa Únia zaviazala umožňovať Španielsku dovážať cirok v objeme 300 000 ton ročne.
                  
               
                     (2)
                  
                  
                     Od 1. januára 2020 do 26. apríla 2020 sa do Španielska doviezlo 43 069 ton ciroku. Počas tohto obdobia bolo clo na dovoz ciroku stanovené na hodnotu 0 EUR za tonu v súlade s nariadením Komisie (EÚ) č. 642/2010 (3). Od 27. apríla 2020 a po zavedení vyššieho ako nulového cla na dovoz ciroku v súlade s uvedeným nariadením sa do Španielska doviezlo 2 366 ton ciroku.
                  
               
                     (3)
                  
                  
                     Na zabezpečenie úplného vyčerpania dovozných kvót sa v článku 6 nariadenia Komisie (ES) č. 1296/2008 (4) stanovuje možnosť uplatniť zníženie dovozného cla určeného v súlade s nariadením (EÚ) č. 642/2010.
                  
               
                     (4)
                  
                  
                     V záujme uľahčenia toku dovozu ciroku do Španielska do konca roka 2020 je potrebné uplatniť 100 % paušálne zníženie daného dovozného cla stanoveného v súlade s nariadením (EÚ) č. 642/2010, pokiaľ ide o množstvá ciroku, ktoré sa majú doviezť do Španielska v rámci colnej kvóty otvorenej 1. januára 2020 v súlade s nariadením (ES) č. 1296/2008,
                  
               PRIJALA TOTO NARIADENIE:
         
            Článok 1
            Paušálne zníženie cla na dovoz ciroku v zmysle článku 6 nariadenia (ES) č. 1296/2008 sa stanovuje vo výške 100 % cla na dovoz ciroku stanoveného v súlade s nariadením (EÚ) č. 642/2010. Toto zníženie sa uplatňuje na zostávajúce dostupné množstvá ciroku, ktoré sa majú do Španielska doviezť v rámci colnej kvóty otvorenej 1. januára 2020 v súlade s nariadením (ES) č. 1296/2008.
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa do 31. decembra 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).
         
            (3)  Nariadenie Komisie (EÚ) č. 642/2010 z 20. júla 2010 o pravidlách na uplatňovanie nariadenia Rady (ES) č. 1234/2007, pokiaľ ide o dovozné clá pre sektor obilnín (Ú. v. EÚ L 187, 21.7.2010, s. 5).
         
            (4)  Nariadenie Komisie (ES) č. 1296/2008 z 18. decembra 2008 o ustanovení podrobných pravidiel pre uplatňovanie colných kvót na dovoz kukurice a ciroku do Španielska a dovoz kukurice do Portugalska (Ú. v. EÚ L 340, 19.12.2008, s. 57).